Vermeende grootbaas van Mafia agter tralies in Sisilië - Internasionaal - Republikein
Sunday, May 19th, 07:46:30
06 December 2018 | Internasionaal
Die Italiaanse paramilitêre polisie het Dinsdag die vermeende hoof van die Sisiliaanse Mafia in hegtenis geneem.
Die BBC berig dat die 80-jarige juwelier Settimo Mineo in Mei vanjaar as die leier van die berugte Cosa Nostra verkies is. Mineo is saam met 45 ander verdagtes deur die Italiaanse paramilitêre polisie, die Carabinieri, in ’n klopjag in Palermo gearresteer op aanklagte van afpersing, brandstigting, vuurwapen-oortredings en ’n rits ander misdade. Die mafiagrootbaas is in Italiaans bekend as “capo dei capi” of die baas van alle base.
Volgens Sky News het owerhede die inhegtenisname van Mineo as ’n groot sukses bestempel omdat die Cosa Nostra juis ná die dood van sy grootbaas Salvatore (Toto) Riina die organisasie se strukture herbou het.
Die 87-jarige Riina is verlede jaar in die tronk oorlede. Hy het berug geword vir ’n reeks moorde in die 1980’s en 1990’s op aanklaers, regters en ander wetstoepassers. Riina was al sedert 1993 agter tralies maar het ’n uitgebreide misdaadnetwerk vanuit die gevangenis beheer.
Luigi di Maio, die Italiaanse adjunk- eerste minister, het Dinsdag se inhegtenisname van Mineo as ’n triomf oor die Mafia beskryf. - Netwerk24
Diego Cão se klip kruis kom huis toe
1 dag gelede | Geskiedenis
Ronelle Rademeyer - Die oorspronklike klip kruis wat 533 jaar gelede deur die Portugese ontdekkings­reisiger, Diego Cão, by Kaap Kruis opgerig is, kom huis toe.Hy...